[pic] | COMISIA COMUNITĂŢILOR EUROPENE |

Bruxelles, 26.11.2007

COM(2007) 742 final

2007/0261 (ACC)

Propunere de

REGULAMENT AL CONSILIULUI

privind suspendarea temporară a taxelor vamale asupra importurilor anumitor cereale pentru anul de comercializare 2007/2008

(prezentată de Comisie)

EXPUNERE DE MOTIVE

1. CONTEXTUL PROPUNERII

- Motivele şi obiectivele propunerii

Obiectivul propunerii este de a favoriza aprovizionarea pieţei comunitare în cereale, prin facilitarea importurilor din ţările terţe, ca urmare a tensiunilor create în pieţele de cereale din Uniunea Europeană.

Această propunere reprezintă o reacţie la recolta europeană modestă şi la preţurile ridicate de pe piaţă , atât pe piaţa mondială cât şi pe cea comunitară. Chiar dacă nivelurile actuale ale măsurilor de protecţie la frontieră pentru cereale sunt relativ scăzute, drepturi de import se aplică întotdeauna anumitor cereale importante pentru echilibrul pieţelor Uniunii Europene.

- Context general

1.1. Tendinţa pieţelor mondiale de cereale

Conform Consiliului internaţional al cerealelor, nivelul consumului mondial de cereale în 2007/2008 (1 699 milioane tone) ar trebui, pentru al treilea an la rând, să se situeze deasupra nivelului producţiei mondiale (1 655 milioane tone). Condiţiile climaterice de vară nefavorabile pentru culturile de grâu din emisfera nordică precum şi seceta din Australia au dus la reducerea previziunilor producţiei mondiale de grâu la 601 milioane tone, în timp ce se aşteaptă ca producţia mondială de porumb să atingă nivelul record de 766 milioane tone datorită unei recolte excepţionale înregistrată în Statele Unite ale Americii. Cererea mondială de cereale este în creştere structurală datorită, pe de-o parte dezvoltării producţiei de biocarburanţi şi, pe de altă parte, creşterii nivelului de trai în ţările emergente ceea ce duce la creşterea consumului de carne albă (carne de pasăre şi carne de porc) alimentând cererea de cereale. Pe fondul creşterii cererii mondiale, la sfârşitul anului de comercializare 2007/2008 stocurile mondiale ar trebui să se situeze la nivelul lor cel mai scăzut de la 1979/1980. Aceste stocuri sunt estimate pentru grâu la 107 milioane tone, dintre care 25 de milioane tone în principalele cinci ţări exportatoare, respectiv contra 118 milioane tone şi 38 milioane tone la sfârşitul anului de comercializare 2006/2007.

[pic]

Pe fondul reducerii disponibilităţilor mondiale, preţurile cerealelor (la export) au prezentat, în cazul grâului, o creştere importantă de la începutul anului de comercializare 2007/2008, cu creşteri de ordinul a 50 %; cotaţiile mondiale de la sfârşitul lunii septembrie 2007 atingând niveluri de ordinul a 360 $/t fob (franco la bord). În afară de impactul vremii din vară, nefavorabilă culturilor de grâu din emisfera nordică, în primul rând asupra productivităţii şi calităţii în Europa, pieţele au fost susţinute prin cererea mare din partea importatorilor care căutau să-şi acopere necesarul în timp ce preţurile internaţionale continuau să crească. În ciuda preţurilor ridicate, importatorii tradiţionali au efectuat achiziţii anticipate de teama creşterii ulterioare a preţurilor. De la începutul anului de comercializare 2007/2008, au fost realizate achiziţii importante de către Africa de Sud, Orientul Mijlociu şi India, special de pe pieţele americane şi ruse: la începutul lunii septembrie angajamentele de export americane reprezentau deja aproape 60% din previziunea exporturilor USDA pentru tot anul de comercializare.

În contextul creşterii semnificative a valorilor grâului şi a fermităţii cererilor pentru export, pieţele mondiale de orz furajer au crescut de asemenea. La sfârşitul lunii septembrie 2007, preţurile de export au atins nivelul de 314 $/t fob la Marea Neagră, o creştere de aproximativ 30% în raport cu începutul anului de comercializare.

În pofida unei revizuiri ascendente a previziunilor pentru producţia de porumb american, preţurile mondiale pentru exportul porumbului au crescut de asemenea. La sfârşitul lunii septembrie 2007, cotaţiile americane au crescut cu 20% în raport cu începutul anului de comercializare, atingând un nivel aproximativ de 180 $/t fob. În Argentina, preţurile Up River la export au crescut la sfârşitul lunii septembrie cu 30%, atingând un nivel de aproximativ 180 $/t fob. Cotele au crescut datorită fermităţii cererilor, în timp ce comercianţii au crescut preţurile datorită creşterii puternice a cotaţiilor la export din Brazilia, unde valorile fob au depăşit 200 $/t, în principal datorită exporturilor destinate UE.

1.2. Situaţia pieţelor de cereale din UE

Stocurile iniţiale ale anului comercial 2007/2008 erau cu 13 milioane de tone mai mici faţă de cele ale anului de comercializare precedent. Această reducere semnificativă este rezultatul unei combinaţii a doi factori: pe de o parte o recoltă de cereale 2006/2007 modestă şi, pe de altă parte, o importantă reducere a stocurilor de intervenţie comunitară în timpul anului de comercializare respectiv. Într-adevăr, ca răspuns la nevoile pieţei interne, în 2006/2007 au fost puse în vânzare peste 8 milioane tone de stocuri de intervenţie (3,1 milioane tone de grâu, 3,4 milioane tone de porumb, 1,4 milioane tone de orz şi aproximativ 395 000 tone de secară). La începutul anului de comercializare 2007/2008, stocurile de intervenţie comunitare, constituite în principal din porumb unguresc, s-au ridicat la 2,4 milioane tone.

În ceea ce priveşte recolta 2007, precipitaţiile abundente au dus la degradarea calităţii păioaselor, recoltate în vestul Uniunii Europene, în special în Franţa, Germania şi Regatul Unit. În Europa Centrală şi de Est (România, Bulgaria şi Ungaria), valurile succesive de căldură (temperaturi extrem de ridicate şi absenţa precipitaţiilor) au redus potenţialul culturilor. Numai Peninsula Iberică şi ţările riverane Mării Baltice au cunoscut condiţii climaterice favorabile culturilor cerealiere. În ansamblu, producţia UE este estimată deja la 258 milioane tone, reprezentând o scădere de 8 milioane tone, respectiv 3%, în raport cu recolta deja modestă din 2006/2007.

Reducerea producţiei europene are loc într-o perioadă când stocurile UE sunt deja scăzute. În consecinţă, în 2007/2008, Uniunea Europeană va trebui să recurgă la importuri mai mari decât în 2006/2007. Tradiţional o exportatoare netă, UE este în cursul acestui an de comercializare 2007/2008 o importatoare netă, de nivelul a 2,5 milioane tone[1], în timp ce ritmul exporturilor UE rămâne susţinut.

Pieţele cerealiere europene au înregistrat o creştere semnificativă a preţurilor de la începutul anului de comercializare 2007/08. Creşterea este substanţială atât nominal cât şi datorită diferenţei foarte mari între preţurile pieţei şi preţurile de intervenţie (101,3 EUR/t). Tensiunea se răsfrânge atât asupra pieţelor de păioase cât şi la porumb. O astfel de situaţie este consecinţa reducerii stocurilor comunitare de grâu de vară şi de porumb, calităţii mai inferioare decât cea anticipată şi epuizării stocurilor comunitare de intervenţie, în prezent reduse la 0,5 milioane tone.

[pic]

De la deschiderea la 2 iulie 2007 a noului an de comercializare, preţul grâului pentru morărit la Rouen a crescut de la 179 EUR/t la aproape 300 EUR/t la începutul lunii septembrie. În Germania, grâul de panificaţie se vindea deja cu 70% mai scump decât anul trecut la jumătatea lunii august. Producţia europeană de grâu comun se concentrează în special în Franţa, Germania, Regatul Unit, Polonia şi România. În mod obişnuit, exporturile anuale sunt de aproximativ 12 - 14 milioane tone, şi au ca destinaţie principală ţările nord-africane. Importurile anuale se situează în jurul a 5 milioane tone, dintre care 1,5 milioane tone de grâu comun de înaltă calitate provine din America de Nord. Restul îl reprezintă grâul de calitate medie şi inferioară provenind în principal din ţările de la Marea Neagră.

[pic]

Preţul orzului furajer a urmat creşterea preţului grâului. Pe piaţa franceză, orzul furajer a crescut mai mult decât dublu în raport cu vara anului 2006, fiind cotat cu până la 270 EUR/t la Rouen, la sfârşitul lunii septembrie 2007. Producţia de orz se concentrează în special în Germania, Franţa, Spania, Regatul Unit, Danemarca şi Polonia. În mod obişnuit, exporturile anuale sunt de aproximativ 6 milioane tone, şi au ca destinaţie principală Arabia Saudită. Importurile anuale sunt neglijabile, fiind mai mici de 0,5 milioane tone.

[pic]

Preţul ridicat al orzului a provocat o creştere a cererilor de porumb pentru nutriţia animalelor. Porumbul francez livrat la Bayonne a urmat o evoluție identică, crescând de la 183 EUR/t la deschiderea noului an de comercializare la 2 iulie 2007, la vârful de 255 EUR/t la mijlocul lunii septembrie. Producţia de porumb se concentrează în special în Franţa, Italia, Ungaria, România şi Polonia. În mod obişnuit, exporturile anuale de porumb boabe sunt scăzute, fiind de aproximativ 0,5 milioane tone. Importurile anuale se ridică la aproximativ 3-4 milioane tone, provenind în principal din America de Sud, Ucraina şi mai recent din Serbia.

- Dispoziţii în vigoare în domeniul propunerii

Tarifele aplicabile cerealelor în cadrul GATT sunt după cum urmează:

Produs | Tarif |

Grâu dur | 148 EUR/tonă |

Grâu comun | 95 EUR/tonă |

Secară | 93 EUR/tonă |

Orz | 93 EUR/tonă |

Ovăz | 89 EUR/tonă |

Porumb (în afară de seminţe şi anumiţi hibrizi) | 94 EUR/tonă |

Sorg | 94 EUR/tonă |

Hrişcă | 37 EUR/tonă |

Mei | 56 EUR/tonă |

–Triticale | 93 EUR/tonă |

UE a consolidat taxele aplicabile tuturor cerealelor în cadrul acordului GATT. Taxele urmează normele definite în cadrul „notei preliminare 6” a calendarului GATT care își află originea în acordul Blair House încheiat cu Statele Unite ale Americii. Aceasta înseamnă, cu excepţia orzului şi grâului comun de calitate medie sau inferioară, taxe vamale fixate pe baza preţurilor distincte de referinţă mondiale pentru varietăţile de cereale definite în mod clar.

Taxa este fixată pe baza diferenţei dintre preţul efectiv de intervenţie comunitar pentru cereale, inclusiv majorările lunare, înmulţit cu 1,55 şi preţul cif reprezentativ la import pentru cereale la Rotterdam.

Taxa astfel calculată este în prezent de 0 EUR/t pentru grâul dur, grâul comun de înaltă calitate, secară şi sorg. Datorită inconstanţei preţului de referinţă pentru porumb pe piaţa americană, taxa aplicabilă porumbului a fluctuat puternic de la începutul anului de comercializare 2007/2008. de la punctul maxim de 16,21 EUR/t la 0 EUR/t de la 1 octombrie 2007.

În 2002 au fost introduse contingente tarifare pentru importurile de orz şi grâu comun de calitate medie sau inferioară. În afară de aceste contingente, se aplică o taxă maximă de 93 EUR/t şi de respectiv 95 EUR/t.

Pentru grâul comun de calitate medie sau inferioară, este deschis un contingent tarifar anual de 2 989 240 tone incluzând, pe de o parte un contingent specific de 572 000 tone rezervat importurilor provenind din Statele Unite ale Americii şi, pe de altă parte, un contingent de 38 853 tone rezervat importurilor provenind din Canada. Cele 2 378 387 tone rămase sunt deschise pe trimestru altor ţări terţe. Taxele plătibile pe importurile supuse contingentării, sunt fixate la 12 EUR/tonă.

Tabelul următor indică importurile efectuate pentru trei subcontingente de grâu comun de la începutul anului 2007.

subcontingentul I | subcontingentul II | subcontingentul III |

Contingent (în tone) | 572 000 | 38 853 | 2 378 387 |

Efectuate în 2007 (în tone) | 191 378 | 38 800 | 900 390 |

Efectuate (%) | 33,5 | 99,9 | 37,9 |

Cantitate rămasă (în tone) | 380 622 | 53 | 1 477 997 |

Pentru orz, este deschis un contingent tarifar anual de 306 215 tone, cu o taxă de 16 EUR/tonă. Un alt contingent de 50 000 tone de orz de bere este deschis cu o taxă de 8 EUR/tonă.

Tabelul următor indică importurile efectuate pentru două subcontingente de orz de la începutul anului 2007.

orz | orz de bere |

Contingent (în tone) | 306 215 | 50 000 |

Efectuate în 2007 (în tone) | 103 708 | 0 |

Efectuate (%) | 33,9 | 0 |

Cantitate rămasă (în tone) | 202 507 | 50 000 |

În 2006, un contingent erga omnes cu taxe vamale zero de 242 074 tone de porumb a fost instituit ca urmare a negocierilor de adeziune a 10 noi state membre. Contingentul deschis în 2007 a fost folosit în totalitate.

În ceea ce priveşte porumbul şi sorgul importat, având ca destinaţie Spania şi Portugalia, acestea sunt supuse taxelor de import reduse de la aderarea acestor două ţări la UE. Un acord încheiat între UE şi Statele Unite ale Americii autorizează importul unei cantităţi determinate de porumb şi sorg provenind din ţări terţe, la un tarif redus (reducere) pentru a compensa Statele Unite ale Americii pentru pierderea pieţelor din Peninsula Iberică. Acordul actual se aplică la 2 milioane tone de porumb şi la 300 000 tone de sorg care urmează a fi importate anual în Spania. Cantităţile menţionate se reduc în funcţie de volumul anumitor produse de substituție ale cerealelor (reziduuri în industria amidonului, alimente pe bază de gluten de porumb şi pulpă de citrice) importate în Spania pe durata aceluiaşi an. Un contingent tarifar de 500 000 tone de porumb care urmează a fi importat în Portugalia a fost de asemenea convenit (taxă stabilită astfel încât să garanteze utilizarea integrală a contingentului, la o rată maximă de 50 EUR/t). Datorită nivelului scăzut al taxelor şi a ritmului susţinut al importurilor de porumb, în 2007 nu a fost acordată nicio reducere.

- Coerenţa cu celelalte politici şi obiective ale Uniunii

Nu există.

2. CONSULTAREA PăRţILOR INTERESATE şI EVALUAREA IMPACTULUI

- Consultarea părţilor interesate

Nu se aplică.

- Obţinerea şi utilizarea expertizei

Nu se aplică.

- Evaluarea impactului

Nu se aplică, luând în considerare caracterul conjunctural al măsurii.

3. ELEMENTELE JURIDICE ALE PROPUNERII

- Rezumatul acţiunii propuse

Această propunere are drept scop suspendarea taxelor vamale la import pentru anumite cereale atât sub formă de contingente tarifare cu taxe reduse cât şi în cadrul importurilor cu taxe normale.

Această măsură de suspendare este limitată la anul de comercializare 2007/2008 şi poate fi anulată de îndată dacă este necesar. În acest scop, este necesar să se prevadă posibilitatea, pentru Comisie, de a lua măsuri adecvate pentru restabilirea taxelor vamale, imediat ce situaţia pieţei o justifică, şi să determine criteriile conform cărora această situaţie ar trebui considerată ca atare în cadrul articolului 25 din Regulamentul (CE) nr. 1784/2003 (comitetul de gestionare a cerealelor).

- Temeiul juridic

Tratatul de instituire a Comunităţii Europene, în special articolele 26 şi 133.

- Principiul subsidiarităţii

Propunerea intră în sfera competenţei exclusive a Comunităţii. Prin urmare, principiul subsidiarităţii nu se aplică.

- Principiul proporţionalităţii

Nu se aplică.

- Alegerea instrumentelor

Instrument propus: regulament.Alte instrumente nu ar fi fost adecvate din următoarele motive:Este vorba despre o suspendare temporară a unor dispoziţii a unui regulament existent.

4. IMPLICAţII BUGETARE

Se estimează că măsura ar putea implica o diminuare a resurselor proprii cu o valoare netă (după ce statele membre au reţinut 25%) de aproximativ - 2,9 milioane euro pentru exerciţiul financiar 2007 şi de - 17,6 milioane euro pentru exerciţiul financiar 2008.

2007/0261 (ACC)

Propunere de

REGULAMENT AL CONSILIULUI

privind suspendarea temporară a taxelor vamale asupra importurilor anumitor cereale pentru anul de comercializare 2007/2008

CONSILIUL UNIUNII EUROPENE,

având în vedere Tratatul de instituire a Comunităţii Europene, în special articolele 26 şi 133 alineatul (4),

având în vedere propunerea Comisiei,

întrucât:

1. Regulamentul (CE) nr. 1784/2003 al Consiliului din 29 septembrie 2003 privind organizarea comună a piețelor în sectorul cerealelor[2] prevede măsuri de protecţie împotriva eventualelor efecte negative ale importurilor, obiectivul principal fiind stabilizarea pieţei comunitare.

2. În general, taxele vamale aplicabile produselor agricole în conformitate cu acordurile Organizaţiei Mondiale a Comerţului (OMC) sunt stabilite în Tariful Vamal Comun. Cu toate acestea, pentru anumite cereale, importurile efectuate în cadrul contingentelor tarifare ce decurg din acorduri internaționale încheiate conform Tratatului sau altor acte ale Consiliului sunt supuse taxelor specifice.

3. Cererea mondială cunoscând o situaţie de creştere structurală legată de creşterea nivelului de trai în ţările emergente precum şi de dezvoltarea producţiei de biocarburanţi, stocurile mondiale de cereale la sfârşitul anului de comercializare 2007/2008 sunt în scădere pentru al treilea an consecutiv, şi ar trebui să se situeze la cel mai slab nivel înregistrat de la anul de comercializare 1979/1980. În acest context, cursurile cerealiere mondiale au crescut semnificativ de la începutul anului de comercializare 2007/2008, cu creşteri de ordinul a 50% în ceea ce priveşte grâul comun, de 30% în ceea ce priveşte orzul şi de 20 până la 30% în ceea ce priveşte porumbul.

4. Datorită condiţiilor climaterice defavorabile în majoritatea statelor membre, producţia cerealieră din anul de comercializare 2007/2008 este estimată la 258 milioane tone, reprezentând o scădere de 8 milioane tone (3%) în raport cu deja modesta recoltă din anul de comercializare 2006/2007. Această scădere a producţiei comunitare afectează în special grâul comun şi porumbul, dar are repercusiuni pe ansamblul sectorului de cereale, generând dificultăţi în aprovizionarea echilibrată a pieţelor comunitare. Acest dezechilibru priveşte în special cerealele furajere din cauza diferențelor constatate în diferite regiuni comunitare, în ceea ce priveşte calitatea şi cantitatea cerealelor produse şi modificările de comportament a comercianţilor în utilizarea diferitelor cereale disponibile aferente. Această scădere globală a producţiei nu poate, de altfel, să fie compensată prin creşterea puternic localizată a producţiei de orz, secară şi ovăz constatată.

5. Pieţele cerealiere comunitare au înregistrat o creştere semnificativă a preţurilor de la începutul anului de comercializare 2007/08. Creşterea este substanţială atât nominal cât şi datorită diferenţei foarte mari între preţurile pieţei şi preţurile de intervenţie. Tensiunea se răsfrânge în acelaşi timp asupra păioaselor şi asupra porumbului. De la deschiderea anului de comercializare 2007/2008, preţul grâului pentru morărit la Rouen a crescut de la 179 EUR/t la aproape 300 EUR/t la începutul lunii septembrie 2007, în timp ce orzul furajer la Rouen a crescut mai mult decât dublu în raport cu vara anului 2006, fiind cotat cu până la 270 EUR/t la sfârşitul lunii septembrie 2007. Orzul de bere a înregistrat de asemenea o creştere puternică fiind cotat cu aproape 310 EUR/t la sfârşitul lunii septembrie 2007. Porumbul francez la Bayonne a urmat o evoluție identică, crescând de la 183 EUR/t la începutul noului an de comercializare, la vârful de 255 EUR/t la jumătatea lunii septembrie. O astfel de situaţie este consecinţa reducerii stocurilor comunitare de grâu comun şi de porumb, calităţii medii şi epuizării stocurilor comunitare de intervenţie, în prezent sub 500.000 tone.

6. Ca urmare a tensiunii puternice din pieţe, este recomandabil să se favorizeze aprovizionarea pieţei comunitare în cereale, şi este oportun să se prevadă, în consecinţă, suspendarea taxelor vamale la import pentru anumite cereale atât sub formă de contingente tarifare cu taxe reduse cât şi în cadrul importurilor cu taxe normale. Este necesar, cu toate acestea, să se limiteze punerea în aplicare a unei astfel de măsuri la anul de comercializare 2007/2008.

7. Această măsură trebuie să poată fi retrasă imediat în caz de perturbări sau de ameninţări de perturbări ale pieţelor comunitare. În acest scop, este necesar să se prevadă posibilitatea, pentru Comisie, de a lua măsuri adecvate pentru restabilirea taxelor vamale, imediat ce situaţia pieţei o justifică, şi să determine criteriile conform cărora această situaţie ar trebui considerată ca atare.

8. Aceste măsuri ar trebui adoptate în conformitate cu Decizia 1999/468/CE a Consiliului din 28 iunie 1999 de stabilire a normelor privind exercitarea competenţelor de executare conferite Comisiei[3].

ADOPTĂ PREZENTUL REGULAMENT:

Articolul 1

1. Aplicarea taxelor vamale la importuri pentru produsele înregistrate sub codurile NC 1001 90 99, NC 1001 10, NC 1002 00 00, NC 1003 00, NC 1005 90 00, NC 1007 00 90 şi NC 1008 se suspendă până la 30 iunie 2008, pentru toate importurile cu taxe normale efectuate, în conformitate cu articolul 9 din Regulamentul (CE) nr. 1784/2003, sau în cadrul contingentelor tarifare cu taxe reduse deschise în conformitate cu articolul 12 din regulamentul menţionat.

2. Comisia poate să restabilească taxele vamale la nivelurile şi în condiţiile stabilite în articolul 10 din Regulamentul (CE) nr. 1784/2003 în cazul în care, pentru unul sau mai multe produse menţionate la alineatul (1), preţul fob la exportul în afara Comunităţii constatat în porturile comunitare, scade cu 180% din prețul de intervenţie sau, în ceea ce priveşte produsele pentru care nu există un preţ de intervenţie, sub 180% din 101,3 EUR/t.

3. Dacă este necesar, normele de aplicare a prezentului regulament se adoptă în conformitate cu procedura menţionată la articolul 25 alineatul (2) din Regulamentul (CE) nr. 1784/2003.

Articolul 2

Prezentul regulament intră în vigoare în a şaptea zi de la data publicării în Jurnalul Oficial al Uniunii Europene .

Se aplică importurilor efectuate pe baza licenţelor de import emise de la data publicării sale.

Prezentul regulament este obligatoriu în toate elementele sale şi se aplică direct în toate statele membre.

Adoptat la Bruxelles,

Pentru Consiliu,

Preşedintele

SITUAŢIE FINANCIARĂ |

1. | LINIE BUGETARĂ: Capitolul 10 – Taxe agricole | CREDITE: B 2007: 1.486,7 milioane € APB 2008: 1.683,2 milioane € |

2. | TITLUL DISPOZIŢIEI: Regulamentul Consiliului privind suspendarea temporară a taxelor vamale asupra importurilor anumitor cereale pentru anul de comercializare 2007/2008 |

3. | TEMEI JURIDIC: Articolele 26 şi 133 din Tratat |

4. | OBIECTIVELE MĂSURII: Obiectivul măsurii este favorizarea aprovizionării pieţei comunitare de cereale facilitând importurile din ţările terţe. |

5. | INCIDENŢE FINANCIARE | PERIOADĂ DE 12 LUNI (milioane EUR) | EXERCIŢIUL ÎN CURS 2007 (milioane EUR) | EXERCIŢIUL URMĂTOR 2008 (milioane EUR) |

5.0 | CHELTUIELI SUPORTATE – DE LA BUGETUL CE (RAMBURSĂRI/INTERVENŢII) – DIN PARTEA BUGETELOR NAŢIONALE – DIN ALTE SECTOARE | – | – | – |

5.1 | VENITURI – RESURSE PROPRII ALE CE (PRELEVĂRI/TAXE VAMALE) – LA NIVEL NAŢIONAL | – | – 2,9 | – 17,6 |

2009 | 2010 | 2011 | 2012 |

5.0.1 | CHELTUIELI ESTIMATIVE |

5.1.1 | VENITURI ESTIMATIVE |

5.2 | METODA DE CALCUL: |

6.0 | ESTE POSIBILĂ FINANŢAREA DIN ALOCĂRI ÎNSCRISE ÎN CAPITOLUL RELEVANT AL BUGETULUI ACTUAL | DA / NU |

6.1 | ESTE POSIBILĂ FINANŢAREA PRIN TRANSFER ÎNTRE CAPITOLELE BUGETULUI ACTUAL | DA / NU |

6.2 | ESTE NECESAR UN BUGET SUPLIMENTAR | DA / NU |

6.3 | ALOCĂRI CE TREBUIE ÎNSCRISE ÎN BUGETELE VIITOARE | DA / NU |

OBSERVAŢII: În ceea ce privește veniturile şi în raport cu scenariul statu quo-ului, adică: ce s-ar fi întâmplat dacă această propunere nu era făcută, se estimează că măsura ar fi putut implica o diminuare a resurselor proprii pe baza unei sume nete (după ce statele membre au reţinut 25%) de aproximativ - 2,9 milioane EUR pentru exerciţiul financiar 2007 şi de - 17,6 milioane EUR pentru exerciţiul financiar 2008. În ceea ce priveşte cheltuielile, nu vor exista implicații asupra veniturilor, deoarece propunerea are drept scop îmbunătăţirea unei situaţii deficitare şi, prin urmare, nu ar trebui să conducă la o intervenţie în ciuda creşterii probabile a disponibilităţii cerealelor pe piaţa internă. |

[1] Din data de 10 octombrie 2007.

[2] JO L 270, din 21.10.2003, p. 78. Regulament modificat ultima dată prin Regulamentul (CE) nr. 735/2007 (JO L 169, 29.6.2007, p. 6).

[3] JO L 184, 17.7.1999, p. 23. Decizie, modificată prin Decizia 2006/512/CE (JO L 200, 22.7.2006, p. 11).